Vier voormalige staatsamptenare vas vir miljarde rande se tenderbedrog(Argieffoto) Vier voormalige senior staatsamptenare sal na verwagting Donderdagoggend in die Palm Ridge gespesialiseerde handelshof in Johannesburg verskyn vir hul beweerde betrokkenheid by ŉ tenderbedrogspul in die Gautengse departement van gesondheid. Hierdie saak word al sedert Februarie 2007 deur die Valke ondersoek. Die vier beskuldigdes sluit in die voormalige hoof van die departement, die hoofdirekteur van inligtingskommunikasie en -tegnologie, die hoof van verskaffingskettingbestuur en die adjunk-direkteur vir uitvoerende ondersteuning. Lt.kol. Philani Nkwalase, woordvoerder van die Valke, sê die staat se amptelike inligtingstegnologie-agentskap (Sita) het in 2007 ŉ voorstel by die departement ingedien om voort te gaan met ŉ program vir instandhouding van inligtingstegnologie by die departement. Die totale koste van só ŉ projek sou meer as R57 miljoen vir die eerste drie jaar beloop. “Die kontrak is toe aan ŉ private maatskappy toegeken teen ŉ koste van ongeveer R1,2 miljard, sonder om die nodige tenderprosedures te volg,” sê Nkwalase. Die vier beskuldigdes het na bewering terugbetalings ontvang vir hul rol om te verseker dat die kontrak aan die private maatskappy toegeken word. “Twee direkteure van private maatskappye wat voordeel getrek het uit die tender moet nog saam met hul twee maatskappye aangekla word. Die genoemde direkteure is na bewering in die buiteland, maar daar is reeds stappe gedoen om te verseker dat hulle aan die pen ry.” Die beskuldigdes staan tereg op aanklagte van bedrog, korrupsie, geldwassery en die oortreding van die Wet op Openbare Finansiële Bestuur (PFMA).